
PËR NDRYSHIMIN E PËRGJEGJËSISË SË ADMINISTRIMIT, NGA MINISTRIA E MBROJTJES TE MINISTRIA E DREJTËSISË, PËR GJYKATËN E RRETHIT GJYQËSOR GJIROKASTËR, TË PRONËS NR. 598, ME EMËRTIM “QENDËR MOBILIZIMI”, ME VENDNDODHJE NË GJIROKASTËR, DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, “PËR MIRATIMIN E LISTËS  SË INVENTARIT TË PRONAVE TË PALUAJTSHME SHTETËRORE, QË I KALOJNË NË PËRGJEGJËSI ADMINISTRIMI MINISTRISË SË MBROJTJES”, TË NDRYSHUAR

Në mbështetje të nenit 100 të Kushtetutës dhe të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Mbrojtjes, Këshilli i Ministrave 

VENDOSI:

1. Ndryshimin e përgjegjësisë së administrimit, nga Ministria e Mbrojtjes te Ministria e Drejtësisë, të pronës së paluajtshme shtetërore nr. 598, me emërtim “Qendër Mobilizimi”, me vendndodhje në Gjirokastër, sipas formularit standard të inventarizimit, që i bashkëlidhet këtij vendimi dhe është pjesë përbërëse e tij, për sistemimin e administratës së disa prej institucioneve të drejtësisë për ta përdorur nga Gjykata e Rrethit Gjyqësor Gjirokastër.
2. Prona e përcaktuar në pikën 1, të këtij vendimi, të hiqet nga lista e inventarit të pronave të paluajtshme shtetërore, që i bashkëlidhet vendimit nr. 515, datë 18.7.2003, të Këshillit të Ministrave, të ndryshuar, dhe të shtohet në listën e inventarit të pronave të paluajtshme shtetërore, që i bashkëlidhet vendimit nr. 1292, datë 24.9.2008, të Këshillit të Ministrave, “Për kalimin në përgjegjësi administrimi të Ministrisë së Drejtësisë të trojeve dhe ndërtesave të gjykatave të rretheve dhe të gjykatave të apelit”, të ndryshuar.
3. Ministrisë së Drejtësisë dhe Gjykatës së Rrethit Gjyqësor Gjirokastër u ndalohet ta ndryshojnë destinacionin e pronës së përcaktuar në këtë  vendim, ta tjetërsojnë ose t’ua japin në përdorim të tretëve.
4. Ngarkohen ministri i Mbrojtjes, ministri i Drejtësisë, Gjykata e Rrethit Gjyqësor Gjirokastër, Agjencia e Inventarizimit dhe Transferimit të Pronave të Paluajtshme dhe kryeregjistruesi i Pasurive të Paluajtshme të Republikës së Shqipërisë për ndjekjen dhe zbatimin e këtij vendimi.  
Ky vendim hyn në fuqi pas botimit në Fletoren Zyrtare.

KRYEMINISTRI
Edi Rama

